ai4bharat/Pralekha huggingface dataset:
युवा कार्यक्रम एवं खेल मंत्रालय
खेलों में सत्यनिष्ठा बनाए रखने के लिए भारत विश्व डोपिंग रोधी एजेंसी को सभी सहायता प्रदान करेगा : केंद्रीय खेल मंत्री श्री किरेन रिजिजू
, राष्ट्रीय खेल विश्वविद्यालय  और राष्ट्रीय डोप जांच प्रयोगशाला  ने संयुक्त रूप से आयोजित किया था।
वर्चुअल मीटिंग में विश्व डोपिंग रोधी एजेंसी  के अध्यक्ष श्री विटल्ड बांका, राष्ट्रीय डोपिंग रोधी एजेंसी  के ब्रैंड एम्बेस्डर सुनील शेट्टी; खेल सचिव श्री रवि मित्तल, राष्ट्रीय खेल विश्वविद्यालय  के कुलपति श्री आरसी मिश्रा, और राष्ट्रीय डोपिंग रोधी एजेंसी  के महानिदेशक और मुख्य कार्यकारी अधिकारी श्री नवीन अग्रवाल उपस्थित थे।
श्री रिजिजू ने विश्व डोपिंग रोधी एजेंसी-वाडा प्रमुख से साफ तौर पर कहा कि भारत खेल की शुचिता बनाए रखने के लिये किये जा रहे सभी प्रयासों का समर्थन करेगा। खेल मंत्री ने कहा, “श्री बांका, मुझे यह जानकर खुशी हुई कि वाडा में भारत के योगदान का उपयोग एंटी-डोपिंग अनुसंधान की ओर किया जाएगा और डोपिंग-रोधी समुदाय की खोजी क्षमताओं को मजबूत किया जाएगा। भारत निष्पक्ष खेल और स्वच्छ खेल की भावना बनाए रखने के लिए दृढ़ता से खड़ा है, और हम खेल की निष्पक्षता सुनिश्चित करने के सभी प्रयासों का समर्थन करेंगे।”
श्री रिजिजू ने यह भी उल्लेख किया कि नाडा, डोपिंग से छुटकारा पाने के अपने प्रयासों के लिए प्रतिबद्ध है और वाडा द्वारा निर्धारित सभी डोपिंग रोधी नियमों को लागू कर रहा है। श्री रिजिजू ने कहा “मुझे यह कहते हुए खुशी हो रही है कि नाडा इंडिया डोप मुक्त खेलों के लिए प्रतिबद्ध है और डोपिंग के खतरे से छुटकारा पाने के लिए खेल समुदाय को अपना समर्थन जारी रखता है। यह डोपिंग रोधी नियमों और नीतियों को अपनाता और कार्यान्वित करता रहा है, जो नवीनतम विश्व डोपिंग रोधी संहिता और अंतरराष्ट्रीय मानकों के अनुरूप है।” खेल मंत्री ने वाडा अध्यक्ष को यह भी आश्वासन दिया कि एनडीटीएल ने वाडा द्वारा सुझाए गए विभिन्न बिंदुओं पर सुधारात्मक उपाय किए हैं, और आशा व्यक्त की है कि इसे जल्द ही वाडा के दिशा निर्देशों के अनुसार, डोप विश्लेषण को फिर से शुरू करने की अनुमति दी जाएगी।
अभिनेता और नाडा के ब्रांड एंबेसडर सुनील शेट्टी ने इस पहल की प्रशंसा करते हुए कहा कि इस विषय पर निरंतर वेबिनार एथलीटों को बेहतर बनाने में मदद करेंगे। उन्होने कहा, "मैं एंटी-डोपिंग पर इस वेबिनार के लिए बहुत खुश हूं। मैं आशा करता हूँ कि आगे भी इस विषय पर चर्चा करने के लिए इस तरह के निरंतर वेबिनार होते रहेंगे। इस तरह के वेबिनार आने वाले समय में हमारे एथलीटों की मदद करेंगे।”
कृषि एवं किसान कल्याण मंत्रालय
राजस्थान और मध्य प्रदेश में 15 जगहों पर आज टिड्डी नियंत्रण अभियान चलाया गया
11 अप्रैल से अब तक छह राज्यों के कुल 377 जगहों के तहत 53,997 हेक्टेयर क्षेत्र को कवर किया गया
टिड्डी नियंत्रण कार्यालयों  ने आज राजस्थान के जयपुर, दौसा, बीकानेर, जोधपुर, बाड़मेर, चित्तौड़गढ़ एवं श्री गंगानगर और मध्य प्रदेश के निवाड़ी एवं शिवपुरी जिलों में 10 जगहों पर टिड्डी नियंत्रण अभियान चलाया। मध्य प्रदेश के कृषि विभाग ने भी 5 जगहों यानी सतना, बालाघाट, निवाड़ी, रायसेन और शिवपुरी जिलों में एक-एक स्थान पर टिड्डी नियंत्रण अभियान चलाया है। फसल के नुकसान होने की कोई सूचना नहीं है।
टिड्डी नियंत्रण अभियान 11 अप्रैल, 2020 से शुरू किया गया था और 28 मई, 2020 तक कुल 377 जगहों के तहत करीब 53,997 हेक्टेयर क्षेत्र को कवर किया गया है। टिड्डी नियंत्रण अभियान के अंतर्गत आने वाले जिले इस प्रकार हैं: राजस्थान के 22 जिले, मध्य प्रदेश के 24 जिले, गुजरात के 2 जिले, पंजाब का 1 जिला, यूपी के 2 जिले और महाराष्ट्र के 3 जिले।
सचिव  श्री संजय अग्रवाल की अध्यक्षता में सभी राज्यों एवं केंद्र शासित प्रदेशों के प्रधान सचिव  के साथ आज वीडियो कॉन्फ्रेंस के जरिये एक बैठक आयोजित की गई। इस बैठक में सभी राज्यों एवं केंद्र शासित प्रदेशों को ताजा स्थिति और टिड्डी नियंत्रण के बारे में बताया गया। इसके बाद सभी राज्यों/ केंद्र शासित प्रदेशों को टिड्डी के संबंध में एक एडवाइजरी भी जारी की गई और संबंधित एसओपी साझा किया गया।
केंद्रीय गृह सचिव द्वारा सभी राज्यों/ केंद्रशासित प्रदेशों के मुख्य सचिवों को 27.05.2020 को एक पत्र जारी किया गया जिसमें टिड्डी नियंत्रण कार्यों में लगे कर्मियों के लिए अंतर-राज्यीय आवाजाही की सुविधा को कारगर बनाने के लिए आवश्यक निर्देश दिए गए थे। गृह मंत्रालय ने एसडीआरएफ और एनडीआरएफ के तहत निम्नलिखित मदों और सहायता मानदंडों को शामिल किया है:
- मद - कीट नियंत्रण के लिए पादप सुरक्षा रसायनों के छिड़काव के लिए छिड़काव उपकरणों से लैस वाहनों, ट्रैक्टरों को किराए पर लेना, पानी के टैंकरों को किराए पर लेना और टिड्डी नियंत्रण के लिए पादप सुरक्षा रसायनों की खरीद।
- मानदंड - सहायता की रकम इन वस्तुओं पर किए गए वास्तविक व्यय तक सीमित होगी। हालांकि पूरे वर्ष के लिए खर्च एसडीआरएफ आवंटन के 25 प्रतिशत से अधिक नहीं होना चाहिए।
एफएओ द्वारा 27 मई, 2020 को टिड्डी स्थिति पर जारी बुलेटिन के अनुसार, पाकिस्तान और ईरान में वयस्क टिड्डियां झुंड बना रही हैं। साथ ही बलूचिस्तान, सिंधु घाटी  और दक्षिणी तट एवं सिस्तान- बलूचिस्तान के कुछ हिस्सों के वसंत प्रजनन क्षेत्रों में टिड्यिां समूह और छोटे झुंड बना रहे हैं। ये झुंड चोलिस्तान से थारपारकर तक भारत- पाकिस्तान के आसपास के ग्रीष्मकालीन प्रजनन क्षेत्रों में जाएंगे। भारत में वसंत में पैदा हुए अपरिपक्व वयस्क टिड्डियों का झुंड पूर्व की ओर और मध्य प्रदेश एवं महाराष्ट्र जैसे मध्यवर्ती राज्यों की ओर लगातार बढ़ना जारी रखा। चक्रवात अम्फान के कारण तेज पछिया हवाओं के कारण उनके विस्तार को कहीं अधिक गति मिली। जुलाई तक राजस्थान में कई बार टिड्डियों के आक्रमण होने की आशंका है और उत्तर भारत में पूर्व की ओर बढ़ते टिड्डी दल बिहार और ओडिशा तक धावा बोल सकते हैं। हालांकि मॉनसून के साथ हवाओं रुख में बदलाव होने पर वे वापस राजस्थान की ओर रुख कर सकती हैं। टिड्डियों के प्रजनन के साथ ही झुंड की हलचल बंद हो जाएंगी। टिड्डियों के दक्षिण भारत, नेपाल और बांग्लादेश तक पहुंचने की संभावना कम है।
कृषि एवं किसान कल्याण मंत्रालय
कृषि मंत्री श्री नरेन्द्र सिंह तोमर ने लॉकडाउन के दौरान खराब होने वाले उत्पादों के अंतर-राज्यीय परिवहन के लिए अखिल भारतीय कृषि परिवहन कॉल सेंटर नम्बर 18001804200 और 14488 लॉन्च किए
केंद्रीय कृषि एवं किसान कल्याण मंत्री श्री नरेन्द्र सिंह तोमर ने कोविड-19 के खतरे के कारण जारी लॉकडाउन की मौजूदा परिस्थिति के दौरान खराब होने वाले उत्पादों को एक राज्य से दूसरे राज्य में भेजने के लिए आज कृषि भवन में आयोजित एक समारोह में अखिल भारतीय कृषि परिवहन कॉल सेंटर लॉन्च किया। इस कॉल सेंटर के नम्बर 18001804200 और 14488 हैं। इन नम्बरों पर दिन या रात को किसी भी समय मोबाइल या लैंडलाइन फोन से कॉल किया जा सकता है।
24x7 सेवा प्रदान करने वाला यह अखिल भारतीय कृषि परिवहन कॉल सेंटर खराब होने वाले सब्जियों और फलों, बीज, कीटनाशक और उवर्रक आदि जैसे कृषि उत्पादों को एक स्थान से दूसरे स्थान पर भेजने के लिए राज्यों के बीच अंतर-राज्यीय सहयोग के लिए कृषि, सहयोग एवं किसान कल्याण विभाग  भारत सरकार की एक पहल है।
कृषि, बागवानी या बीज और उर्वरकों के अलावा अन्य खराब होने वाली वस्तुओं को एक से दूसरे राज्य में भेजने में कठिनाइयों का सामना कर रहे ट्रक चालक और सहायक, व्यापारी, खुदरा व्यापारी, ट्रांसपोर्टर्स, किसान, विनिर्माता या अन्य हितधारक इस कॉल सेंटर पर सम्पर्क करके मदद मांग सकते हैं। कॉल सेंटर एक्जीक्यूटिव्स राज्य सरकार के अधिकारियों को मसलों को सुलझाने में सहायता करने के साथ-साथ वाहनों और खेप के विवरण उपलब्ध कराएंगे।
इफ्को किसान संचार लिमिटेड  की ओर से फरीदाबाद, हरियाणा में उसके कार्यालयों से परिचालित इन कॉल सेंटर लाइन्स द्वारा शुरूआत में 10 कस्टमर्स एक्जीक्यूटिव्स द्वारा चौबीसों घंटे 8-8 घंटे की तीन पालियों में सेवाएं प्रदान की जाएगी। कॉल सेंटर सेवा को 20 सीट आधारित आवश्यकताओं की पूर्ण क्षमता तक विस्तारित किया जा सकता है। कॉल सेंटर एक्जीक्यूटिव्स हर प्रकार की समस्या के निपटान के रिकॉर्ड को बरकरार रखेंगे और उसे सत्यापित करेंगे।
अखिल भारतीय कृषि परिवहन कॉल सेंटर के लॉन्च के अवसर पर कृषि एवं किसान कल्याण राज्य मंत्री श्री परुषोत्तम रुपाला और श्री कैलाश चौधरी, सचिव  श्री संजय अग्रवाल और मंत्रालय के वरिष्ठ अधिकारी मौजूद थे। यह 24x7 कॉल सेंटर डीएसीएंड एफ डब्ल्यू द्वारा लॉकडाउन की अवधि के दौरान फील्ड स्तर पर किसानों और खेतीबाड़ी की गतिविधियों को सुगम बनाने के लिए किए गए विविध उपायों में से एक है।
उप राष्ट्रपति सचिवालय
उपराष्ट्रपति ने शिक्षण संस्थानों को ‘फिट इंडिया’ और ‘खेलो इंडिया’ में भागीदार बनने की सलाह दी
बौद्धिक विकास की तरह ही शारीरिक फिटनेस भी महत्वपूर्णः उपराष्ट्रपति
मौजूदा समय जरूरतों के अनुरूप शिक्षण प्रणाली को सुधारें;
भारत के जनसांख्यकीय लाभांश को साधने के लिए डिजिटल अंतर को पाटना और कौशल अनिवार्य;
महाराजा अग्रसेन कॉलेज के रजत जयंती समारोह को संबोधित किया
(उपराष्ट्रपति श्री एम. वेंकैया नायडू ने देश भर के शिक्षण संस्थानों से ‘फिट इंडिया’ और ‘खेलो इंडिया’ जैसे कार्यक्रमों में भागीदारी करने और छात्रों को शारीरिक रूप से सक्रिय जीवन के प्रति प्रोत्साहित करने का आह्वान किया है।
उन्होंने कहा कि युवाओं के बौद्धिक एवं भावनात्मक विकास की तरह ही उनका स्वास्थ्य और शारीरिक फिटनेस भी महत्वपूर्ण है। यह विशेष रूप से देश में गैर-संचारी रोगों में आई तेजी के मद्देनजर आवश्यक है।
नई दिल्ली में आज महाराजा अग्रसेन कॉलेज के रजत जयंती समारोह को संबोधित करते हुए उपराष्ट्रपति ने ऐसी बहु-विषयक और समग्र शिक्षा प्रदान करने की आवश्यकता पर बल दिया जिसमें पाठ्यक्रम के साथ दूसरी गतिविधियां और सामुदायिक सेवा शामिल हो।
उपराष्ट्रपति ने शिक्षाविदों से कहा कि वे छात्रों के बीच महत्वपूर्ण सोच, समस्याएं सुलझाने, सांस्कृतिक योग्यता, वैश्विक दृष्टिकोण, टीम वर्क, नैतिक तर्क, और सामाजिक दायित्वों को बढ़ावा दें।
अधिकारियों को शिक्षण प्रणाली में सुधार और इसे वर्तमान समय की जरूरतों के अनुरूप बनाकर युवाओं को सशक्त करने की सलाह देते हुए उपराष्ट्रपति ने कहा कि डिजिटल अंतर को पाटना, शिक्षा की गुणवत्ता में सुधार और ग्रामीण युवाओं के कौशल को उन्नत बनाने के लिए उचित ढांचे का निर्माण भारत के जनसांख्यकीय लाभांश को साधने के लिए अनिवार्य है।
उन्होंने गहन कौशल कार्यक्रमों, खासतौर पर अत्याधुनिक तकनीकों जैसे आर्टिफिशियल इंटेलिजेंस, बिग डेटा, रोबोटिक्स आदि के माध्यम से स्नातकों की रोजगार क्षमता को बढ़ावा देने की आवश्यकता पर जोर दिया।
भारत के समग्र शिक्षा के लंबे एवं शानदार इतिहास और गुरु-शिष्य परंपरा का जिक्र करते हुए उपराष्ट्रपति ने कहा कि शिक्षा का मुख्य उद्देश्य सिर्फ रोजगार दिलाना नहीं है, बल्कि ज्ञान बढ़ाना और लोगों का ज्ञानोदय और सशक्तिकरण करना है।
राष्ट्रीय शिक्षा नीति 2019 के मसौदे का जिक्र करते हुए उपराष्ट्रपति ने कहा कि यह शिक्षा के समग्र पहलू पर ध्यान केंद्रित करने का प्रस्ताव करती है और इस बात पर जोर देती है कि जीवन में शिक्षा चार स्तंभों पर आधारित होती है – i) जानने के लिए सीखना - ii) करने के लिए सीखना - iii) साथ रहने के लिए सीखना – iv) होने के लिए सीखना।
श्री नायडू ने शिक्षकों, विद्वानों, प्रोफेसरों और अन्य दूसरे नागरिकों से कहा कि वे भारत की शिक्षा प्रणाली को मजबूती देने और 21वीं शताब्दी के जरूरत के अनुरूप इसे प्रासंगिक बनाने के लिए अपने इनपुट दें।
इस अवसर पर गुजरात एवं मध्य प्रदेश के पूर्व राज्यपाल श्री ओ. पी. कोहली, दिल्ली यूनिवर्सिटी के कुलपति प्रोफेसर योगेश त्यागी, महाराजा अग्रसेन कॉलेज के संचालक मंडल के अध्यक्ष प्रोफेसर सुनील शर्मा और अन्य गणमान्य व्यक्ति उपस्थित थे।
प्रधानमंत्री कार्यालय
प्रधानमंत्री और इजराइल के प्रधानमंत्री बेंजामिन नेतन्याहू के बीच टेलीफोन पर बातचीत
प्रधानमंत्री श्री नरेन्द्र मोदी ने आज इजराइल के प्रधानमंत्री महामहिम श्री बेंजामिन नेतन्याहू के साथ टेलीफोन पर बातचीत की। उन्होंने प्रधानमंत्री नेतन्याहू को हालिया पदभार ग्रहण करने के लिए अपनी हार्दिक बधाई दी और विश्वास व्यक्त किया कि प्रधानमंत्री नेतन्याहू के नेतृत्व और मार्गदर्शन के तहत भारत- इजराइल भागीदारी जारी रहेगी।
दोनों नेताओं ने कोविड-19 वैश्विक महामारी के संदर्भ में भारत और इजराइल के बीच सहयोग के संभावित क्षेत्रों पर चर्चा की। इसमें टीका, चिकित्सा एवं जांच के क्षेत्र में अनुसंधान एवं विकास के प्रयास शामिल हैं। उन्होंने दोनों देशों के बीच विशेष टीमों के चल रहे आदान- प्रदान को बनाए रखने के लिए सहमति जताई और उन्होंने माना कि इस प्रकार के सहयोग का लाभ मानवता के व्यापक हित के लिए उपलब्ध कराया जाना चाहिए।
दोनों नेताओं ने द्विपक्षीय एजेंडे के अन्य महत्वपूर्ण विषयों की समीक्षा की और सहमति जताई कि कोविड संकट के बाद की दुनिया कई क्षेत्रों में पारस्परिक रूप से लाभकारी साझेदारी के लिए और अधिक अवसर पैदा करेगी। विशेष रूप से उन्होंने स्वास्थ्य प्रौद्योगिकी, कृषि नवाचार, रक्षा सहयोग और सूचना प्रौद्योगिकी जैसे क्षेत्रों में पहले से ही मजबूत भारत और इजराइल के बीच सहयोग को विस्तार देने के लिए अपार संभावनाओं का आकलन किया।
दोनों नेताओं ने बदलते वैश्विक परिदृश्य में उभरते अवसरों और चुनौतियों पर अपना आकलन साझा करने और एक-दूसरे से परामर्श करने के लिए नियमित तौर पर संपर्क बनाए रखने के लिए सहमति जताई।
एसजी/एएम/एसकेसी
(
भारतीय प्रतिस्पर्धा आयोग
सीसीआई को प्लूटो इन्वेस्टमेंट्स एस.ए.आर.एल. और सैलिसबरी इन्वेस्टमेंट्स प्राइवेट लिमिटेड द्वारा पीएनबी हाउसिंग फाइनेंस लिमिटेड में इक्विटी हिस्सेदारी के अधिग्रहण से संबंधित नोटिस ग्रीन चैनल के तहतप्राप्त हुआ तथा इसे अनुमोदित माना गया
भारतीय प्रतिस्पर्धा आयोग  को प्लूटो इन्वेस्टमेंट्स एस.ए.आर.एल.  और सैलिसबरी इन्वेस्टमेंट्स प्राइवेट लिमिटेड द्वारा पीएनबी हाउसिंग फाइनेंस लिमिटेड  में इक्विटी हिस्सेदारी के अधिग्रहण से संबंधित नोटिस ग्रीन चैनल के तहत प्राप्त हुआ।ग्रीन चैनल के तहत प्राप्त नोटिस को भारतीय प्रतिस्पर्धा आयोग  विनियम, 2011 के नियम 5ए के तहत अनुमोदित माना जाता है।
प्लूटो लक्ज़मबर्ग के कानूनों के तहत निगमित एक नयी व विशेष प्रयोजन कंपनी है और भारत में इसकी कोई व्यावसायिक गतिविधि नहीं है। यह कार्लाइल एशिया पार्टनर्स वी के नाम से जाने जाने वाले निवेश फंडों के स्वामित्व और नियंत्रण में है, सभी को कार्लाइल ग्रुप इंक  के सहयोगियों द्वारा सलाह दी जा रही है। कार्लाइल समूह एक वैश्विक वैकल्पिक परिसंपत्ति प्रबंधक है, जो वैश्विक निजी इक्विटी, वैश्विक ऋण और निवेश समाधान जैसे विभिन्न क्षेत्रों में निवेश करने वाले फंड का प्रबंधन करता है।
सैलिसबरी एक गैर-बैंकिंग वित्त कंपनी है और मुख्य रूप से वित्तीय प्रतिभूतियों में निवेश करने का व्यवसाय करती है।
लक्ष्य कंपनी, राष्ट्रीय आवास बैंक के साथ पंजीकृत एक आवास वित्त कंपनी है। यह खुदरा ग्राहकों को आवास और गैर-आवास ऋण देने का व्यवसाय करती है। यह आवासीय परियोजनाओं के निर्माण के लिए रियल एस्टेट कंपनियों को भी ऋण देने का कारोबार करती है।
रक्षा मंत्रालय
सेना प्रमुख बांग्लादेश के दो दिवसीय दौरे पर रवाना
थल सेनाध्यक्ष  जनरल मनोज पांडे 05 जून 2023 से 06 जून 2023 तक बांग्लादेश की दो दिवसीय यात्रा पर रवाना हो गए हैं। यात्रा के दौरान, सेना प्रमुख बांग्लादेश के वरिष्ठ सैन्य नेतृत्व से मुलाकात करेंगे, जहां वे भारत-बांग्लादेश रक्षा संबंधों को आगे बढ़ाने के तरीकों पर चर्चा करेंगे।
6 जून को थलसेनाध्यक्ष बांग्लादेश सैन्य अकादमी , चटोग्राम में 84वें लॉन्ग कोर्स के अधिकारी कैडेटों की पासिंग आउट परेड  की समीक्षा करेंगे। परेड के दौरान, सेना प्रमुख बीएमए से पासिंग आउट कोर्स के सर्वश्रेष्ठ विदेशी कैडेट  के लिए स्थापित ‘बांग्लादेश भारत मैत्री ट्रॉफी’ प्रदान करेंगे। इस वर्ष की पहली ट्रॉफी तंजानिया के ऑफिसर कैडेट एवर्टन को प्रदान की जा रही है। यह ट्रॉफी पासिंग आउट कोर्स के सर्वश्रेष्ठ विदेशी कैडेट के लिए दिसंबर 2021 में भारतीय सैन्य अकादमी , देहरादून में स्थापित 'बांग्लादेश ट्रॉफी और मेडल' के परस्पर आदान-प्रदान में स्थापित की गई है। गौरतलब है की सेना प्रमुख 10 जून 2023 को आईएमए, देहरादून में पीओपी की समीक्षा करेंगे और बांग्लादेश मेडल और ट्रॉफी प्रदान करेंगे।
इस कार्यक्रम के अलावा, सेना प्रमुख बांग्लादेश के वरिष्ठ सहयोगी अधिकारियों के साथ द्विपक्षीय सहयोग के मुद्दों पर चर्चा करेंगे और बांग्लादेश के सेना प्रमुख और सशस्त्र बल विभाग के चीफ ऑफ स्टाफ से भी मुलाकात करेंगे।
सेना प्रमुख के रूप में कार्यभार संभालने के बाद सीओएएस ने जुलाई 2022 में अपनी पहली विदेश यात्रा पर बांग्लादेश का दौरा किया। बांग्लादेश के सेना प्रमुख ने इस वर्ष अप्रैल में भारत का दौरा किया और अधिकारी प्रशिक्षण अकादमी, चेन्नई में पासिंग आउट परेड की समीक्षा की। शीर्ष सैन्य अधिकारियों द्वारा बार-बार दौरे और संयुक्त सैन्य अभ्यास जैसे द्विपक्षीय सहयोग कार्यक्रम दोनों देशों के बीच सैन्य संबंधों को बढ़ाने में अहम योगदान करते हैं।
युवा कार्यक्रम एवं खेल मंत्रालय
केन्द्रीय युवा कार्यक्रम और खेल मंत्री श्री किरेन रिजिजू ने राष्ट्रीय खेल पुरस्कारों के लिए पुरस्कार धनराशि बढ़ाने की घोषणा की
युवा कार्यक्रम और खेल  और अल्पसंख्यक मामलों के राज्य मंत्री श्री किरेन रिजिजू ने “राष्ट्रीय खेल दिवस” के आयोजन के अवसर पर महान हॉकी खिलाड़ी स्वर्गीय मेजर ध्यान चंद्र की जयंती के अवसर पर आज नई दिल्ली में ध्यान चंद स्टेडियम स्थित उनकी मूर्ति पर पुष्प अर्पित करके उन्हें श्रद्धांजलि दी।
इस अवसर पर श्री किरेन रिजिजू ने राष्ट्रीय खेल एवं साहसिक पुरस्कारों की सात श्रेणियों में से चार के लिए पुरस्कार धनराशि बढ़ाने की घोषणा की। राजीव गांधी खेल रत्न पुरस्कार के लिए पुरस्कार राशि 7.5 लाख रुपये से बढ़ाकर 25 लाख रुपये, अर्जुन पुरस्कार की पुरस्कार राशि 5 लाख रुपये से बढ़ाकर 15 लाख रुपये, द्रोणाचार्य  पुरस्कार के लिए नकद पुरस्कार 5 लाख रुपये से बढ़ाकर 15 लाख रुपये कर दिया गया है, वहीं द्रोणाचार्य  पुरस्कार के लिए प्रति विजेता नकद पुरस्कार 5 लाख रुपये के बजाय अब 10 लाख रुपये मिलेंगे। ध्यानचंद पुरस्कार विजेताओं को अब 5 लाख रुपये के बजाय 10 लाख रुपये नकद पुरस्कार मिलेगा।
इस फैसले के संबंध में श्री रिजिजू ने कहा, “खेल पुरस्कारों के लिए पुरस्कार राशि की समीक्षा पिछली बार 2008 में की गई थी। इस धनराशि की समीक्षा कम से कम 10 साल में एक बार की जानी चाहिए। यदि हर क्षेत्र के पेशेवरों की आय में बढ़ोतरी हुई है तो हमारे खिलाड़ियों के लिए ऐसा क्यों नहीं हो सकता।”
उपभोक्ता कार्य, खाद्य एवं सार्वजनिक वितरण मंत्रालय
विशेषज्ञों ने 4 राज्यों : गुजरात, महाराष्ट्र, छत्तीसगढ़ और झारखंड के 5 स्थानों पर चले आईईसी अभियान में सार्वजनिक स्वास्थ्य पर फोर्टिफाइड चावल के सकारात्मक प्रभाव पर प्रकाश डाला
खाद्य एवं सार्वजनिक वितरण विभाग  विशेष रूप से देश के जनजातीय क्षेत्रों में फोर्टिफाइड चावल को लोकप्रिय बनाने और जागरूकता के प्रसार के उद्देश्य से जनजातीय पट्टियों के उन संवेदनशील क्षेत्रों और जिलों में कार्यशालाओं और सेमिनारों के आयोजन के लिए गुजरात, महाराष्ट्र, छत्तीसगढ़, मध्य प्रदेश, झारखंड, तेलंगाना, राजस्थान, केरल के साथ समन्वय कर रहा है, जहां थैलेसेमिया और सिकल सेल एनीमिया से प्रभावित आबादी निवास करती है।
अभी तक 4 राज्यों के 5 स्थानों पर कार्यशालाओं/ सेमिनारों का आयोजन किया जा चुका है, जो इस प्रकार हैं- गुजरात में वलसाड, महाराष्ट्र में नंदुरबार और नासिक, छत्तीसगढ़ में कांकेर और झारखंड में सिंहभूम, जमशेदपुर।
विशेषज्ञों ने फोर्टिफिकेशन के महत्व और इससे देश के लोगों की पोषण आवश्यकताओं को कैसे पूरा किया जाएगा, इस बात पर चर्चा की। नासिक में, एमएस विश्वविद्यालय, वडोदरा में सहायक प्रोफेसर  हेमांगिनी गांधी ने प्रस्तुतीकरण दिया। इसके बाद नेटप्रोफैन- नागपुर चैप्टर और कॉर्पोरेट न्यूट्रिशनिस्ट डॉ. रेणुका मैंदे ने फोर्टिफाइड राइस, सार्वजनिक स्वास्थ्य और हीमोग्लोबिनोपैथीज पर इसके सकारात्मक प्रभाव पर एक प्रस्तुतीकरण दिया।
श्री विवेक शुक्ला ने चर्चा को समाप्त करते हुए लाभार्थियों को सही सूचना उपलब्ध कराने पर जोर दिया, ताकि आशंकाओं को समय रहते दूर किया जा सके। कार्यशाला को स्थानीय मीडिया द्वारा भी कवर किया गया था और इसमें एफपीएस डीलरों, विशेष रूप से नासिक के आदिवासी क्षेत्रों के डीलरों ने बढ़-चढ़कर भाग लिया था।
नांदुरबार जिले में गुजरात की नोडल ऑफिसर  प्रोफेसर  सीरीमावो नायर ने फोर्टिफाइड फसल और उसके सार्वजनिक स्वास्थ्य पर पड़ने वाले सकारात्मक प्रभाव पर एक प्रस्तुतीकरण दिया। इसके अलावा डॉ. पंजाबराव देशमुख मेमोरियल मेडिकल कॉलेज, अमरावती से डॉ. नरेश तायाडे और नांदुरबार, महाराष्ट्र के जिला अस्पताल के स्वास्थ्य अधिकारी डॉ. नारायण बावा ने भी फोर्टिफाइड चावल और उसके हीमोग्लोबिनोपैथीज के साथ संबंध पर प्रस्तुतीकरण दिए। प्रस्तुतीकरणों के बाद एफसीआई और डी/ओ फूड एंड पीडी के तकनीकी विशेषज्ञों और अधिकारियों द्वारा पैनल चर्चा और क्यूएंडए सत्र का आयोजन किया गया।
फोर्टीफिकेशन 1:100 के अनुपात  में सामान्य चावल  में एफएसएसएआई द्वारा निर्धारित सूक्ष्म पोषक तत्वों  को जोड़कर फोर्टिफाइड चावल कर्नेल  तैयार करने की प्रक्रिया है।
फोर्टिफाइड चावल सुगंध, स्वाद और बनावट में काफी हद तक पारम्परिक चावलों के समान होता है। यह प्रक्रिया चावल की मिलिंग के समय राइस मिलों में की जाती है।
लक्ष्य को पूरा करने के उद्देश्य से फोर्टिफाइड चावल के उत्पादन और आपूर्ति के लिए राइस मिलर्स, एफआरके विनिर्माताओं, उद्योगों और अन्य हितधारकों को जोड़कर राइस फोर्टिफिकेशन इकोसिस्टम को खासा बढ़ाया गया है। देश में 9000 से अधिक चावल मिलें हैं जिन्होंने फोर्टिफाइड चावल के उत्पादन के लिए सम्मिश्रण इन्फ्रास्ट्रक्चर स्थापित किया है और उनकी कुल मासिक उत्पादन क्षमता लगभग 60 एलएमटी है जो पिछले वर्ष की तुलना में 4 गुनी से ज्यादा बढ़ गई है।
कम टर्नअराउंड टाइम  के साथ खुराक में विटामिन और खनिज सामग्री बढ़ाने के लिए चावल के फोर्टिफिकेशन को लागत के लिहाज से किफायती और पूरक रणनीति और पोषण सुरक्षा की दिशा में एक कदम माना जाता है। साथ ही इससे देश में रक्ताल्पता और कुपोषण से लड़ने में सहायता मिलती है। इस रणनीति को दुनिया के कई देशों में लागू किया गया है।
सूचना और प्रसारण मंत्रालय
मन की बात@100 राष्ट्रीय सम्मेलन के दौरान पैनलिस्टों को अनूठे स्वदेशी हस्तनिर्मित उपहार दिए गए
उपहारों में कावी, पट्टचित्र पेंटिंग्स और एटिकोप्पका लकड़ी के खिलौने शामिल हैं
मन की बात@100 राष्ट्रीय सम्मेलन के दौरान गणमान्य व्यक्तियों और पैनलिस्टों को देश भर के कलाकारों द्वारा बनाए गए अनूठे उपहार दिए गए। प्रधानमंत्री श्री नरेन्द्र मोदी ने मन की बात के विभिन्न संबोधनों में पारंपरिक कला रूपों को पुनर्जीवित करने के लिए इन कलाकरों की सराहना की है।
उपराष्ट्रपति श्री जगदीप धनखड़ को गोवा के कलाकार श्री सागर मुले द्वारा बनाई गई एक अनूठी कावी पेंटिंग भेंट की गई। श्री सागर मुले आधुनिकता के पुट के साथ कोंकण क्षेत्र के कावी चित्रों का चित्रण कर रहे हैं। गोवा की लेटेराइट मिट्टी में पाए जाने वाले चमकीले लाल कणों का प्रयोग पारंपरिक मंदिर के डिजाइन और त्योहारों से लेकर ग्रामीण जीवन तक विविध विषयों को जीवंत करने के लिए कुशलता से प्रयोग किया जाता है। श्री सागर मुले के प्रयासों ने सदियों पुराने कला रूप को पुनर्जीवित किया है और इसके संरक्षण के लिए प्रति ध्यान आकर्षित किया है। प्रधानमंत्री नरेन्द्र मोदी ने दिसंबर 2016 में मन की बात के प्रसारण में सागर के प्रयासों की सराहना की थी।
अन्य गणमान्य व्यक्तियों और पैनलिस्टों को ओडिशा की भाग्यश्री साहू द्वारा पत्थर पर बनाई गई पट्टचित्र पेंटिंग और आंध्र प्रदेश के सी.वी राजू द्वारा बनाए गए एटिकोप्पका लकड़ी के खिलौने भेंट किए गए।
भाग्यश्री साहू, अपने कुशल कला के माध्यम से भगवान जगन्नाथ के प्रति श्रद्धा व्यक्त करती हैं और पूर्वी भारत की पुरातन पट्टचित्र कला को जीवित रखती हैं।
पारंपरिक पट्टचित्र प्राकृतिक कपड़े के स्क्रॉल पर किया जाता है, भाग्यश्री ने अलग-अलग आकार के पत्थरों पर ये चित्र बनाए हैं।
आंध्र प्रदेश के एटिकोप्पका लकड़ी के खिलौनों को जीआई टैग दिया गया है। इस हस्तशिल्प की उत्पत्ति विजयनगरम राजाओं के समय से हुई है। लकड़ी से बने और प्राकृतिक रंगों से रंगे हुए, इन खिलौनों पर अंत में लाख की परत चढ़ाई जाती है, जो कई कीड़ों का एक रंगहीन लार जैसा स्राव होता है। सी.वी राजू ने एटिकोप्पका लकड़ी के खिलौने के शिल्प की सदियों पुरानी परंपरा को सफलतापूर्वक पुनर्जीवित किया है और अपने प्रयासों के माध्यम से शिल्प समुदाय को गुणवत्ता के प्रति जागरूक बनाया है।
मन की बात @100 पर राष्ट्रीय सम्मेलन का आयोजन कल नई दिल्ली के विज्ञान भवन में सूचना और प्रसारण मंत्रालय ने किया। उपराष्ट्रपति श्री जगदीप धनखड़ ने सम्मेलन का उद्घाटन किया। इस कार्यक्रम में केंद्रीय मंत्री श्री अमित शाह, श्री अनुराग ठाकुर और श्री अश्विनी वैष्णव ने भाग लिया।
प्रधानमंत्री कार्यालय
प्रधानमंत्री ने जयपुर के धानक्या में पंडित दीनदयाल उपाध्याय को श्रद्धांजलि अर्पित की
प्रधानमंत्री श्री नरेन्द्र मोदी ने आज जयपुर के धानक्या स्थित दीनदयाल उपाध्याय नेशनल मेमोरियल में पंडित दीनदयाल उपाध्याय को श्रद्धांजलि अर्पित की। प्रधानमंत्री ने कहा, “हमारी सरकार अंत्योदय के सिद्धांत का पालन करते हुए देश के सबसे गरीब लोगों के जीवन को आसान बनाने के लिए प्रतिबद्ध है।”
पीएम मोदी ने एक्स पर की एक पोस्ट में कहा :
“जयपुर के धानक्या में आज पंडित दीनदयाल उपाध्याय राष्ट्रीय स्मारक जाकर उन्हें पुष्पांजलि अर्पित की। उनकी जन्म-जयंती पर यहां उनके जीवन से जुड़े अलग-अलग पहलुओं को देखकर एक नई ऊर्जा का अनुभव हुआ। हमारी सरकार उनके अंत्योदय के सिद्धांत पर चलकर देश के गरीब से गरीब का जीवन आसान बनाने के लिए प्रतिबद्ध है।"
सामाजिक न्याय एवं अधिकारिता मंत्रालय
राष्ट्रपति ने पं. दीनदयाल उपाध्याय राष्ट्रीय दिव्यांगजन संस्थान में पुनर्वासित दिव्यांगजन बच्चों के साथ वार्तालाप किया
राष्ट्रपति श्री राम नाथ कोविंद ने आज सामाजिक न्याय और अधिकारिता मंत्रालय के अंतर्गत पं. दीनदयाल उपाध्याय राष्ट्रीय दिव्यांगजन संस्थान दौरा किया। इस अवसर पर उन्होंने बहिरंग बाल रोगियों और पुनर्वासित दिव्यांगजन बच्चों एवं उनके माता-पिता से वार्तालाप किया। राष्ट्रपति ने दिव्यांगजन बच्चों और उनके अभिभावकों को दीपावली पर्व की शुभकामनाएं दीं। इस अवसर पर, दिव्यांग बाल रोगियों को सहायक उपकरण भी भेंट किये गये।
इसके पश्चात, राष्ट्रपति ने संस्थान के संकाय सदस्यों के साथ भी वार्तालाप किया। संस्थान के तीनों विभागों के प्रमुखों ने अपने-अपने विभागों का संक्षिप्त विवरण देते हुए जानकारी दी कि संस्थान में किस प्रकार से दिव्यांगजन रोगियों का सफलतापूर्वक उपचार किया जाता है।
इस अवसर पर, राष्ट्रपति ने कहा कि दिव्यांगजनों की सेवा समाज की सबसे बड़ी सेवा हैं क्योंकि दिव्यांगजन ईश्वर की रचना हैं। उन्होंने कहा कि संस्थान और संकाय के सदस्य दिव्यांग बच्चों और रोगियों को उचित उपचार प्रदान करने की दिशा में सराहनीय कार्य कर रहे हैं। उनकी सराहना करते हुए, राष्ट्रपति ने कहा कि वे न केवल शारीरिक उपचार प्रदान करते हैं बल्कि मनोवैज्ञानिक उपचार भी करते हैं। उन्होंने कहा कि वह दिव्यांग बच्चों और संस्थान के संकाय सदस्यों के साथ दीपावली पर्व को मनाने में आनन्द का अनुभव कर रहे है।
इस अवसर पर, केंद्रीय सामाजिक न्याय और अधिकारिता मंत्री श्री थावरचंद गहलोत, सामाजिक न्याय और अधिकारिता विभाग की सचिव, सुश्री शकुंतला डोई गैम्लिन, पं. दीनदयाल उपाध्याय राष्ट्रीय दिव्यांगजन संस्थान की निदेशक, श्रीमती स्मिता जयवंत के अलावा सामाजिक न्याय और अधिकारिता मंत्रालय एवं संस्थान के वरिष्ठ भी अधिकारी उपस्थित थे।